Brida de Castelberg schefmedia en il maternité a Turitg 

Da Claudia Cadruvi/ANR

En sez en crusch sesa Brida de Castelberg sin il canapé. Igl è l’ina. Probabel fissi las uras per sia curta pausa da mezdi. Ma Brida de Castelberg prenda peda per raquintar da ses ospital, da sia lavur e da sasezza. Avant mezdi ha ella operà. Suentermezdi vegnan pazients privats ed i dat anc sesidas. Ses di da lavur ha dudesch uras – minimum e normalitad.
 
Chirurga ed anc ginecologa 
Per ella èsi adina stà cler ch’ella daventia media. Ella aveva en il chau il maletg da ses anteriur medi da famiglia, che fascheva anc visitas a chasa. Sche lez gieva puspè ord chasa, eran ins puspè sauns, raquinta de Castelberg. Il studi da medischina ha ella fatg tgunsch. Uschia è ella suenter sa spezialisada en la chirurgia. «Tar ina chirurga na vegnan ils pazients betg voluntarmain. Sin il pli da mesanotg, sch’i n’è nagin um enturn ch’è chirurg.» Quai ha Brida de Castelberg pensà cura ch’ella aveva suenter set onns ses diplom da spezialista en satg. Uschia è ella anc ina giada sa messa en ils stadals ed ha cumenzà a far il «medi spezialist» en la ginecologia. Ella è oz la suletta dunna en Svizra ch’è sa spezialisada en omadus champs, e per dumbrar ils umens cun la medema scolaziun na dovra ins era betg in entir pugn. 

Era eleger mintgatant in um 
Atgnamain aveva ella vulì avrir ina atgna pratica. La dubla spezialista è dentant l’emprim daventada schefmedia en il maternité a Turitg. Igl è il ospital da dunnas sper il Triemli. Là è ella lura restada enfin oz ed i plascha ad ella. «Jau operesch fitg gugent. Ma era la tgira ed il discurs cun ils pazients interesseschan mai. Plinavant èn ins l’entir di sfurzadamain ensemen cun glieud ch’ins na sa dess betg giu privat.» L’ultima remartga fa ella cun in surrir. 

Temp da lavur per assistents e medis 
Era en il team da Brida de Castelberg han ils medis assistents fatg chauma l’onn passà. En ils novs contracts da lavur èsi uss perscrit in emna da «be pli» 55 uras. Uschia ha era il maternité duvrà dapli medis. En ils egls da la schefmedia èsi dentant fallà, sch’ins engascha uss dapli assistents per dumagnar la lavur. I saja da pajar endretg ils medis da ospital, uschia che la buna glieud na giaja betg davent. Cun adina dapli assistents s’augmentia il dumber da medis in cuntin ed ils custs sin il sectur da sanadad creschian vinavant. 
Era sch’ella raquinta ch’ella haja scrit ora dacurt ina plazza per «in medi» e na «in/a medi/a», fa ella ina fatscha in zichel maliziusa. E daco ha ella tschertgà in um sco medi en ina clinica per dunnas? Ella haja en ses team da 12 medis era gugent dus enfin trais umens. Quai saja bun per il clima da lavur. 

Tattas emprendan puspè da far sitg 
La istorgia dal maternité va enavos sin il 1908 ch’igl è vegnì fundà a Turitg ina societad per proteger mammas ed uffants. La societad è cunzunt s’engaschada per mammas senza um. Quest spiert n’è anc oz betg sa pers. «Nus essan era ina buna instituziun sociala», di Brida de Castelberg e dumbra si blers servetschs ch’èn integrads en la clinica. Ins dispona p.ex. d’in lavurer social e d’ina chasa d’uffants. I dat purschidas da scolaziun per mammas, babs e schizunt per tattas che han emblidà co ins ha quità da pops. 
«En la chasa da dimora per mammas avain nus la pussaivladad da prender si sis dunnas che pon restar in onn.» Quai sajan per ordinari dunnas fitg giuvnas che spetgan in uffant – per part anc sezzas mattatschas. Loscha è de Castelberg era ch’ina enconuschenta ginecologa per uffants ha uss spustà sia pratica en il maternité. 

Pops da tuttas colurs 
Igl è dunnas ord ils cirquits trais, quatter e tschintg che sa laschan operar en il maternité u vegnan per parturir. Uschia naschan là pops da tuttas colurs. Tut tenor naziunalitad vegnan las dunnas che partureschan accumpagnadas schizunt da la mamma u da la sira. Ils umens sajan uss – n’emporta betg tge naziunalitad – adina era preschent. Ed è quai bun? «Jau chatt ch’igl è bun sche l’um ha la schelta», di de Castelberg. Mintgatant sajan ils umens era tut sa pers. In part na saja betg chaussa per mintgin. Ma per il mument vegnia questa disa betg messa en dumonda.